El ADI de Burjassot organitza la I Trobada sobre Atenció al Desenvolupament Infantil
2025-07-24

El centre socioeducatiu Díaz Pintado de Burjassot ha albergat la celebració de la I Trobada sobre Atenció al Desenvolupament Infantil. La iniciativa, a càrrec del ADI Burjassot, servici dependent de la regidoria de Servicis Socials que dirigix Manuela Carrero, i referent en l’actualitat entre els municipis de la zona que estan adscrits a este contracte programa, s’ha materialitzat atenent la necessitat de treball en xarxa amb la finalitat de promocionar l’atenció precoç.

La presentació institucional de la Trobada va estar a càrrec de la regidora responsable, Manuela Carrero; de Gaspar Díaz Casares, supervisor del departament 8 de la Direcció Territorial de València i de Manuel Monje, coordinador dels Serveis Socials de Burjassot. Van assistir diferents supervisors d’altres departaments, altres ADI, companys i companyes dels Serveis Socials municipals i nombrosos tècnics i tècniques interessats a conéixer com es treballa a Burjassot l’àmbit del desenvolupament infantil i l’atenció precoç.

Després de la presentació de la Trobada, va tindre lloc la intervenció de Natividad Rosado, cap de servei de prevenció, avaluació de la diversitat funcional i salut mental i d’Amparo Sánchez Sánchez, cap de la unitat d’atenció precoç de la Direcció General de les persones amb discapacitat, les quals van contextualitzar el contracte programa al que està adscrit el ADI.

Les intervencions es van desenvolupar en profunditat per part de diferents agents implicats en el programa, com són el servici de pediatria del municipi, la Doctora Irene Álvarez; la directora del centre d’atenció precoç de referència, Sabrina Martínez; els membres de les unitats de valoració i seguiment de l’atenció precoç, Mª Jesús Piera i Mª José Martí i la directora del ADI de Riba Roja, Miriam Molina.

La trobada va concloure amb la intervenció de les famílies que van tindre el detall de enviar els seus testimoniatges mitjançant vídeos en els quals transmetien la seua experiència amb este programa. Per part seua, les professionals del ADI de Burjassot van impressionar als assistents amb l’exposició del seu treball diari i van aconseguir convéncer a molts tècnics i tècniques de la necessitat de posseir estos programes en els seus municipis.